रणभूमि में रथ पर सवार रथी की पहचान के लिए रथ पर ध्वज और पताका (ध्वज के नीचे उससे थोड़े छोटे ध्वज को पताका कहते हैं) होते हैं| जब तक ध्वज और पताका रणभूमि में दिखती रहती है, रथी सकुशल माना जाता है| उदाहरणार्थ अर्जुन के रथ पर वानरी ध्वज होता था, जिसको दूर से देखकर ही पांडव सेना में उत्साह और कौरव सेना में भय की लहर दौड़ जाती थी! भगवन राम के बताये जीवन-रण के विजय-रथ का ध्वज सत्य है, जो व्यक्तित्व की पहचान बनता है| लोग ऐसे व्यक्ति की बातों को गंभीरता से लेते हैं और उसपर विश्वास करते हैं| जो लोग पल-प्रतिपल सुविधानुसार असत्य का साथ लेने में नहीं चूकते, उनको पहचानना कठिन है| ऐसे लोग कभी भी कोई सन्देश दूसरों तक नहीं पहुंचा सकते| सत्य के साथ ही इस विजय-रथ पर शील भी जुड़ा होता है| कुछ शब्द हिंदी में ऐसे हैं जिनका अर्थ अत्यंत गूढ़ होता है: भाव आप समझ सकते हैं, पर दूसरे शब्दों से इनकी व्याख्या कठिन है| हमारे विचार से शील भी एक ऐसा शब्द है| शील भी व्यक्तित्व का एक गुण है, हम अपनी सीमित शब्दावली से इसके भाव को सीमित करना नहीं चाहते, सो आप स्वयं विचार करें कि शील के पताका का क्या अर्थ है 🙂